Divina pietate concessum est ut ex rebus transitoriis valeamus eterna bona promereri. Quapropter nos fratres, in Dei nomine, Teodericus, Aquinus, Hugo, Rotbertus, recogitantes timorem Dei et destinationem matris nostræ Dodane, quam pro remedio animæ suæ et patris nostri Aquini et omnium fidelium christianorum, donamus Deo sanctisque apostolis ejus Petro et Paulo, ac monachis Cluniensibus, cui preest domnus Heymardus, venerabilis abba. Sunt ipse res site in pago Matisconensi, æcclesia videlicet sancti Saturnini, cum omnibus pertinentiis suis, alodum denique in villa Masiriaco: hoc est curtilus in dominicatu, cum omnibus quæ ad ipsum curtilum aspiciunt, vineis, vircariis, campis, pratis, silvis, cum servis Dodone et Teutbaldo cum uxoribus et infantibus suis. Et in alia villa, nomine Salanciaco, quantumcumque mater nostra visa fuit habere, et quicquid ad ipsum alodum aspicere videtur. In aliis denique villis, in Binciono mansum ubi Oderius solitus erat stare, cum omnibus appendiciis et servis ad se pertinentibus, et Benedictum cum uxore et infantibus suis, et curtilum ubi resident, et quiquid ad ipsum aspicit; et in Bissiaco mansum unum cum omnibus appendiciis, cum servo, nomine Adraldo et uxore sua et infantibus, et quatuor sororibus; et in Boiaco, Frotgerium cum uxore sua et infantibus, et curtilum ubi resident, cum omnibus appendiciis. S. Teodericus subdiaconus. Aquinus. Hugo. Rotbertus. Arley. Arnulfus. Vulfardus. Ebrardus. Jacob. Milo. Malguinus. Rodulfus scripsit anno XVI regnante Ludovico rege, qui eam laudavit.